Sansibarinleopardi

Sansibarinleopardi on Sansibarinsaarella elänyt leopardipopulaatio, jota yleisesti pidetään sukupuuttoon kuolleena.Rossi, Lorenzo et al.: Extinct or Perhaps Surviving Relict Populations of Big Cats. Teoksessa  Sansibarinleopardi erosi muista leopardeista pienemmän kokonsa sekä turkkinsa erilaisen kuvioinnin perusteella.

Sansibarinleopardia tutkittiin ensimmäistä kertaa tieteellisesti, kun Sansibarinsaaren itärannikolta saatu kallo ja nahka lähetettiin British Museumille vuonna 1919. Toinen nahka lähetettiin vuonna 1929. Nisäkästutkija Reginald Pocock tutki näytteet, ja vuonna 1932 hän kuvasi sansibarinleopardin uutena leopardin alalajina Panthera pardus adersi. Nimi viittaa W. Mansfield Adersiin, joka oli ensimmäisen näytteen lähettäjä. Myöhemmin alalajin taksonominen asema on kuitenkin ollut epäselvä, ja sitä pidetään nykyään afrikanleopardin (Panthera pardus pardus) synonyyminä. Vuonna 2024 julkaistun DNA-tutkimuksen perusteella sansibarinleopardi on läheistä sukua itäafrikkalaisille leopardeille. Sansibarinleopardista on museoissa vain kuusi näytettä, joista kolme sekvensoitiin kyseisessä tutkimuksessa.

Sansibarinleopardin häviämisen syinä olivat väestönkasvu ja sitä kautta aiheutunut peltojen laajentuminen. Taantuminen alkoi 1800-luvulla, jolloin leopardeja alettiin hävittää melko järjestäytyneesti, niiden tappaessa karjaa ja ihmisiä.

Hajanaisten kirjausten perusteella Wasasi wa Kitaifa -metsästäjäjärjestö ampui 92–115 leopardia vuosien 1985 ja 1995 välillä. Vuonna 1997 sansibarinleopardin levinneisyyttä pyrittiin selvittämään muun muassa riistakameroiden avulla, mutta yhtään yksilöä ei havaittu. Suunnitellusta suojeluohjelmasta luovuttiin, koska sitä ei pidetty enää kannattavana. Myöskään 2000-luvun ensikymmenellä riistakameroihin ei tallentunut yhtään leopardia. Vuonna 2018 eräs televisiosarjan kuvausryhmä saapui Sansibarille ja väitetysti ikuisti leopardin riistakameralla. Materiaalin luotettavuus on kuitenkin kyseenalaistettu, eikä siitä pysty päättelemään leopardin kuviointia tai kuvauspaikkaa.

Sansibarinleopardi on ollut ihmistieteellisen eläintutkimuksen aiheena 1990-luvulta lähtien. Paikallisten keskuudessa leopardeihin liittyy monenlaisia uskomuksia. Osa leopardeista nähdään vaarallisina mutta säikkyinä villipetoina, kun taas osa on väitetysti noitien apulaisia. Koulutetut leopardit voivat esimerkiksi tuoda noidalle lihaa tappamalla karjaa, terrorisoida noidan vihollisia ja suojella noidan omaisuutta. Kun noita ei tarvitse leopardiaan, hän antaa sen elellä vapaasti. Villiä ja kesyä leopardia ei välttämättä erota toisistaan, mutta kesyn leopardin kohtaaminen voi johtaa sairastumiseen, josta seuraa muun muassa leopardin karvojen oksentamista. Uskomukset leopardien ja noituuden yhteydestä ovat olleet tärkä syy leopardien hävittämiselle, ja on ollut myös aikoja, jolloin leopardien väitetyt omistajat on pyritty hävittämään.

 Lähteet 

Luokka:Leopardi
Luokka:Uhanalaiset nisäkkäät